C 434/22
SK
Úradný vestník Európskej únie
15.11.2022
Utorok 5. apríla 2022
10. poukazuje na to, že zmena klímy a zvýšené zrážky môžu viesť k záplavám a strate živín; vyjadruje poľutovanie nad tým, že súčasné akčné programy nemusia tieto riziká primerane riešiť; vyzýva členské štáty, aby tieto projekcie a riziká zohľadnili pri revízii svojich akčných programov a uplatňovali zásadu predbežnej opatrnosti; 11. poukazuje na dôležitosť podpory zavádzania inovácií na zvýšenie efektívnosti a uplatňovanie osvedčených postupov v poľnohospodárstve, pričom uznáva potrebu znížiť neefektívnosť, ktorá vedie k nadmernému používaniu vody, hnojív, pesticídov a antibiotík; 12. pripomína, že je dôležité prejsť na environmentálne udržateľné poľnohospodárstvo s cieľom odstrániť znečistenie živinami a podporiť zavádzanie osvedčených environmentálnych postupov, a to aj správnym využívaním všetkých príslušných nástrojov, ktoré ponúkajú spoločná poľnohospodárska politika, štrukturálne fondy a iné programy EÚ, ako je napríklad LIFE; zdôrazňuje, že na zmiernenie tohto znečistenia a minimalizáciu úniku živín do životného prostredia je dôležité používať inovatívne postupy, ako je napríklad spätné získavanie dusíka z hnoja; vyzýva Komisiu, aby financovala výskumné programy v rámci programu Horizont Európa s cieľom nájsť inteligentné a inovatívne riešenia problému znečistenia živinami v EÚ; 13. domnieva sa, že nariadenie je vhodným legislatívnym nástrojom na zabezpečenie ochrany vôd pred znečistením spôsobeným dusičnanmi z poľnohospodárskych zdrojov a na uplatňovanie jednotného presadzovania cieľov v oblasti kvality vody v celej EÚ v súlade s cieľmi Európskej zelenej dohody; 14. poveruje svoju predsedníčku, aby postúpila toto uznesenie Európskej komisii, Rade a vládam a parlamentom členských štátov.